CELEX: 52018PC0289
Language: el
Date: 2018-05-16
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση και τη διόρθωση του κανονισμού (ΕΕ) αριθ. 167/2013 για την έγκριση και την εποπτεία της αγοράς γεωργικών και δασικών οχημάτων

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.5.2018
            COM(2018) 289 final
            2018/0142(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση και τη διόρθωση του κανονισμού (ΕΕ) αριθ. 167/2013 για την έγκριση και την εποπτεία της αγοράς γεωργικών και δασικών οχημάτων
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Ο όρος «γεωργικά και δασικά οχήματα» καλύπτει ευρύ φάσμα διαφορετικών τύπων οχημάτων με δύο τουλάχιστον άξονες, π.χ. ελκυστήρες με μικρό μετατρόχιο, ελκυστήρες μεγάλου πλάτους, ερπυστριοφόρους ελκυστήρες, ρυμουλκούμενα και εναλλάξιμο ρυμουλκούμενο εξοπλισμό, όπως οδοστρωτήρες, μηχανήματα αρόσεως και σπαρτικές μηχανές.
            
            
               Οι απαιτήσεις για την έγκριση τύπου που ισχύουν για τα γεωργικά και τα δασικά οχήματα καθορίζονται στην οδηγία 2003/37/ΕΚ
                  1
                και στις εκτελεστικές της οδηγίες, οι οποίες καταργήθηκαν από την 1η Ιανουαρίου 2016 και αντικαταστάθηκαν από τον κανονισμό (ΕΕ) αριθ. 167/2013
                  2
                καθώς και τις τέσσερις κατ’ εξουσιοδότηση πράξεις του και τη μία εκτελεστική του πράξη.
            
            
               Ο κανονισμός (ΕΕ) αριθ. 167/2013 θεσπίζει τις γενικές θεμελιώδεις διατάξεις περί λειτουργικής ασφάλειας, εργασιακής ασφάλειας και περιβαλλοντικών επιδόσεων. Ο εν λόγω κανονισμός εξουσιοδοτεί την Επιτροπή να θεσπίσει αντίστοιχες λεπτομερείς τεχνικές απαιτήσεις, διαδικασίες δοκιμής και οριακές τιμές, κατά περίπτωση, σε τέσσερις κατ’ εξουσιοδότηση πράξεις σχετικά με i) την εργασιακή ασφάλεια (απαιτήσεις κατασκευής του οχήματος)· ii) τη λειτουργική ασφάλεια· iii) την πέδηση· και iv) τις περιβαλλοντικές επιδόσεις και τις επιδόσεις πρόωσης. Αυτές οι τέσσερις κατ’ εξουσιοδότηση πράξεις δημοσιεύθηκαν στην ΕΕΕΕ στο διάστημα μεταξύ Δεκεμβρίου 2014 και Φεβρουαρίου 2015.
            
            
               Ο κανονισμός (ΕΕ) αριθ. 167/2013 περιόρισε την εξουσία της Επιτροπής να εκδίδει κατ’ εξουσιοδότηση πράξεις για περίοδο πέντε ετών, η οποία θα λήξει την 21η Μαρτίου 2018. Δεδομένου ότι υπάρχει συνεχής ανάγκη για επικαιροποίηση στοιχείων των εν λόγω κατ’ εξουσιοδότηση πράξεων, ώστε να συμβαδίζουν με την τεχνική πρόοδο, ή για εισαγωγή άλλων τροποποιήσεων σύμφωνα με την εξουσιοδότηση της Επιτροπής, το σχέδιο πρότασης τροποποιεί, επίσης, το άρθρο 71 παράγραφος 2 του κανονισμού (ΕΕ) αριθ. 167/2013 ώστε να προβλέπεται η εξουσία έκδοσης κατ’ εξουσιοδότηση πράξεων για πρόσθετη περίοδο πέντε ετών, με δυνατότητα σιωπηρής παράτασης.
            
            
               Επιπλέον, ορισμένοι όροι και ορισμένα σφάλματα διατύπωσης στον κανονισμό (ΕΕ) αριθ. 167/2013 πρέπει να διορθωθούν και ένας περιορισμένος αριθμός σημείων πρέπει να επικαιροποιηθούν, ώστε να συμβαδίζουν με την τεχνική πρόοδο, ύστερα από την πρώτη περίοδο εφαρμογής των εν λόγω πράξεων.
            
            
               Δεδομένου ότι οι απαιτήσεις έγκρισης τύπου του κανονισμού (ΕΕ) αριθ. 167/2013 εφαρμόζονται ήδη υποχρεωτικά από την 1η Ιανουαρίου 2016, συνιστάται να εγκριθεί η παρούσα πράξη το συντομότερο δυνατό. Σε αντίθεση με τις περισσότερες πράξεις για έγκριση τύπου, η παρούσα πράξη δεν προβλέπει διαφορετική ημερομηνία εφαρμογής.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η νομική βάση της παρούσας νομοθετικής πράξης είναι η ίδια με αυτή της προς τροποποίηση πράξης, το άρθρο 114 της Συνθήκης για τη λειτουργία της Ευρωπαϊκής Ένωσης.
            
            
               •Επικουρικότητα
            
            
               Ο κανονισμός (ΕΕ) αριθ. 167/2013 θεσπίζει απαιτήσεις που αφορούν την έγκριση τύπου ΕΕ με σκοπό την επίτευξη πλήρους εναρμόνισης των διατάξεων σε επίπεδο ΕΕ. Επομένως, τυχόν διορθώσεις και τροποποιήσεις του κανονισμού (ΕΕ) αριθ. 167/2013 μπορούν να πραγματοποιούνται μόνο από την Ένωση. Αυτό όχι μόνο εμποδίζει τον κατακερματισμό της εσωτερικής αγοράς, αλλά και εξασφαλίζει ισότιμα πρότυπα υγείας και ασφάλειας σε ολόκληρη την Ένωση. Επίσης, προσφέρει πλεονεκτήματα οικονομιών κλίμακας: τα προϊόντα μπορούν να κατασκευάζονται για το σύνολο της ενωσιακής αγοράς, αντί να προσαρμόζονται ώστε να λαμβάνουν εθνική έγκριση τύπου για κάθε μεμονωμένο κράτος μέλος.
            
            
               Ως εκ τούτου, η παρούσα πρόταση είναι σύμφωνη με την αρχή της επικουρικότητας.
            
            
            
               •Αναλογικότητα
            
            
               Ο κανονισμός (ΕΕ) αριθ. 167/2013, ο οποίος περιλαμβάνει τις απαιτήσεις έγκρισης τύπου της ΕΕ, βασίζεται στην αρχή της πλήρους εναρμόνισης. Οι διορθώσεις και οι τροποποιήσεις που πρόκειται να περιληφθούν στις απαιτήσεις του κανονισμού (ΕΕ) αριθ. 167/2013 βάσει των πορισμάτων κατά τη διάρκεια της πρώτης περιόδου εφαρμογής θεωρούνται, συνεπώς, οι πλέον κατάλληλες για την επίτευξη του στόχου που περιγράφεται στην αιτιολογική σκέψη 11 του κανονισμού (ΕΕ) αριθ. 167/2013, δηλαδή για να καθοριστούν οι τεχνικές απαιτήσεις με στόχο την επίτευξη υψηλού επιπέδου ασφάλειας των οχημάτων και περιβαλλοντικών επιδόσεων.
            
            
               •Επιλογή της νομικής πράξης
            
         
         
            
               Η χρήση κανονισμού θεωρείται ενδεδειγμένη διότι τροποποιεί τον ισχύοντα κανονισμό.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Η Επιτροπή επιθυμεί να αναβαθμίσει τον κανονισμό (ΕΕ) αριθ. 167/2013 βάσει της τεχνικής προόδου με την επικαιροποίηση ορισμένων απαιτήσεων και τη διόρθωση ορισμένων σφαλμάτων διατύπωσης σε συνέχεια των παρατηρήσεων που παρελήφθησαν από τα ενδιαφερόμενα μέρη και τα κράτη μέλη για την πρώτη περίοδο εφαρμογής. Πιο συγκεκριμένα, η παρούσα πράξη εισάγει διευκρινίσεις σε δύο ορισμούς των κατηγοριών ελκυστήρων και διορθώνει ορισμένους σημαντικούς όρους, για την ομοιόμορφη εφαρμογή του κανονισμού χωρίς πιθανές παρερμηνείες, καθώς και τις αναφορές σε καταργημένη νομοθετική πράξη.
            
            
               Επίσης, παρατείνει την εξουσία που ανατίθεται στην Επιτροπή να εκδίδει κατ’ εξουσιοδότηση πράξεις για 5 επιπλέον έτη και θεσπίζει τη σιωπηρή ανανέωσή της, εκτός εάν το Συμβούλιο ή το Ευρωπαϊκό Κοινοβούλιο εκφράσει ρητά αντιρρήσεις. Η Επιτροπή έχει ήδη λάβει αιτήματα από τα ενδιαφερόμενα μέρη και τα κράτη μέλη για την παράταση της εν λόγω εξουσίας.
            
            
               •Διαβουλεύσεις με τα ενδιαφερόμενα μέρη
            
            
               Στις 13 Ιουνίου 2017 η Επιτροπή ενημέρωσε τους συμμετέχοντες στην ομάδα εργασίας για τους γεωργικούς ελκυστήρες (WGAT) σχετικά με την πρόθεσή της να υποβάλει την παρούσα πρόταση και εξήγησε εν συντομία το περιεχόμενο και το πλαίσιό της. Παρότι δεν υπήρξε καμία δυνατότητα για την υποβολή παρατηρήσεων λόγω της εν εξελίξει πολιτικής διαδικασίας επικύρωσης κατά τη διάρκεια της WGAT, δεν υπήρξε καμία αντίδραση έως σήμερα από τα ενδιαφερόμενα μέρη του κλάδου, τις εγκρίνουσες αρχές, τις τεχνικές υπηρεσίες ή τους κοινωνικούς εταίρους. Ωστόσο, οι διατάξεις της συνημμένης πράξης βασίζονται σε αντίστοιχα αιτήματα από τα κράτη μέλη και τα ενδιαφερόμενα μέρη. Ως εκ τούτου, αναμένεται ότι θα στηρίξουν το συνημμένο σχέδιο στις προγραμματισμένες συζητήσεις επί αυτού το πρώτο και το δεύτερο τρίμηνο του 2018, παράλληλα με τη διυπηρεσιακή διαβούλευση.
            
            
               2018/0142 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση και τη διόρθωση του κανονισμού (ΕΕ) αριθ. 167/2013 για την έγκριση και την εποπτεία της αγοράς γεωργικών και δασικών οχημάτων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
            
               Εκτιμώντας τα ακόλουθα:
            
         
         
            
               (1)Απαιτείται αποσαφήνιση των περιγραφών για τα οχήματα κατηγορίας T1 και T2 όσον αφορά τη θέση του άξονα που βρίσκεται πλησιέστερα στον οδηγό για τους ελκυστήρες με περιστρεφόμενη θέση οδήγησης, καθώς και όσον αφορά τη μέθοδο υπολογισμού του ύψους του κέντρου βάρους. Για τον ακριβή και ομοιόμορφο καθορισμό του ύψους του κέντρου βάρους για τα οχήματα της κατηγορίας Τ2, θα πρέπει να γίνεται αναφορά σε διεθνώς ισχύοντα πρότυπα που καθορίζουν το κέντρο βάρους του ελκυστήρα.
            
            
               (2)Ο κανονισμός (ΕΕ) αριθ. 167/2013 εξουσιοδοτεί την Επιτροπή να εκδίδει κατ’ εξουσιοδότηση πράξεις για περίοδο πέντε ετών, η οποία θα λήξει την 21η Μαρτίου 2018. Δεδομένου ότι υπάρχει συνεχής ανάγκη για επικαιροποίηση διαφόρων στοιχείων της διαδικασίας έγκρισης τύπου, όπως αυτή ορίζεται στον κανονισμό (ΕΕ) αριθ. 167/2013 και στις πράξεις που εκδόθηκαν δυνάμει αυτού, ιδίως για την προσαρμογή του κανονισμού στην τεχνική πρόοδο ή την πραγματοποίηση διορθώσεων, θα πρέπει να παραταθεί το χρονικό διάστημα για την άσκηση της εξουσιοδότησης που προβλέπεται στον εν λόγω κανονισμό και να χορηγηθεί η δυνατότητα επιπλέον σιωπηρής παράτασης.
            
            
               (3)Η αιτιολογική σκέψη 28 και το άρθρο 76 παράγραφος 1 του κανονισμού (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου
                  3
                εκ παραδρομής αναφέρονται στην κατάργηση της οδηγίας 74/347/ΕΟΚ του Συμβουλίου
                  4
                αντί για την κατάργηση της οδηγίας 2008/2/ΕΚ
                  5
                η οποία κωδικοποίησε την προαναφερθείσα οδηγία. Ως εκ τούτου, είναι αναγκαίο να διορθωθούν οι εν λόγω παραπομπές στον κανονισμό (ΕΕ) αριθ. 167/2013.
            
            
               (4)Στο άρθρο 2 παράγραφος 2 του κανονισμού (ΕΕ) αριθ. 167/2013, ο όρος «εναλλάξιμα μηχανήματα» θα πρέπει να αντικατασταθεί από τον όρο «εναλλάξιμος ρυμουλκούμενος εξοπλισμός» ώστε να εξασφαλιστεί η ορθή και συνεπής χρήση της ορολογίας σε ολόκληρο τον ανωτέρω κανονισμό.
            
            
               (5) Στο άρθρο 12 παράγραφος 3 του κανονισμού (ΕΕ) αριθ. 167/2013, οι εισαγωγείς εσφαλμένα οφείλουν να διατηρούν αντίγραφο του πιστοποιητικού συμμόρφωσης αντί για αντίγραφο πιστοποιητικού έγκρισης τύπου αναφορικά με προϊόντα που δεν συμμορφώνονται με τον εν λόγω κανονισμό ή που ενέχουν σοβαρό κίνδυνο. Συνεπώς, το άρθρο 12 παράγραφος 3 θα πρέπει να διορθωθεί ώστε να αναφέρεται στο κατάλληλο έγγραφο.
            
            
               (6)Το άρθρο 25 παράγραφος 1 του κανονισμού (ΕΕ) αριθ. 167/2013 εσφαλμένα ορίζει ότι το πιστοποιητικό έγκρισης τύπου ΕΕ περιέχει, ως συνημμένα, τα αποτελέσματα των δοκιμών αντί για το δελτίο αποτελεσμάτων δοκιμών. Ως εκ τούτου, το άρθρο 25 παράγραφος 1 θα πρέπει να διορθωθεί ώστε να αναφέρεται στο κατάλληλο έγγραφο.
            
            
               (7)Δεδομένου ότι ο παρών κανονισμός τροποποιεί τον κανονισμό (ΕΕ) αριθ. 167/2013 χωρίς να επεκτείνει το κανονιστικό του περιεχόμενο, και δεδομένου ότι οι στόχοι του παρόντος κανονισμού δεν μπορούν να επιτευχθούν επαρκώς από τα κράτη μέλη, μπορούν, όμως, λόγω της κλίμακας και των επιπτώσεών του, να επιτευχθούν καλύτερα σε ενωσιακό επίπεδο, η Ένωση δύναται να λάβει μέτρα, σύμφωνα με την αρχή της επικουρικότητας, η οποία διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία για την επίτευξη των στόχων αυτών.
            
            
               (8)Ως εκ τούτου, ο κανονισμός (ΕΕ) αριθ. 167/2013 θα πρέπει να τροποποιηθεί και να διορθωθεί αναλόγως,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τροποποιήσεις του κανονισμού (ΕΕ) αριθ. 167/2013
            
            
            
               Ο κανονισμός (ΕΕ) αριθ. 167/2013 τροποποιείται ως εξής:
            
            
               (1) το άρθρο 4 τροποποιείται ως εξής:
            
            
               α) στην παράγραφο 2 προστίθεται η ακόλουθη περίοδος:
            
            
               «για ελκυστήρες με περιστρεφόμενη θέση οδήγησης (περιστρεφόμενο κάθισμα και τιμόνι), ο πλησιέστερος προς τον οδηγό άξονας είναι εκείνος που διαθέτει ελαστικά με τις μεγαλύτερες διαστάσεις·»·
            
            
               β) στην παράγραφο 3 η φράση «σε σχέση με το έδαφος» αντικαθίσταται από τη φράση «το οποίο προσδιορίζεται σύμφωνα με το πρότυπο ISO 789-6:1982 και υπολογίζεται σε σχέση με το έδαφος»·
            
            
               (2)στο άρθρο 71, η παράγραφος 2 αντικαθίσταται από το ακόλουθο κείμενο:
            
            
               «2. Η εξουσία έκδοσης κατ’ εξουσιοδότηση πράξεων που προβλέπεται στο άρθρο 17 παράγραφος 5, στο άρθρο 18 παράγραφος 4, στο άρθρο 19 παράγραφος 6, στο άρθρο 20 παράγραφος 8, στο άρθρο 27 παράγραφος 6, στο άρθρο 28 παράγραφος 6, στο άρθρο 45 παράγραφος 4, στο άρθρο 49 παράγραφος 3, στο άρθρο 53 παράγραφος 12, στο άρθρο 61 και στο άρθρο 70 ανατίθεται στην Επιτροπή για δέκα έτη από τις 22 Μαρτίου 2013. Η εξουσιοδότηση ανανεώνεται σιωπηρά για περαιτέρω περιόδους πέντε ετών, εκτός αν το Ευρωπαϊκό Κοινοβούλιο ή το Συμβούλιο προβάλουν αντιρρήσεις το αργότερο εντός τριών μηνών πριν από τη λήξη της κάθε περιόδου. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο στις 22 Ιουνίου 2022 και εννέα μήνες πριν από τη λήξη κάθε επόμενης πενταετούς περιόδου.»
            
            
               Άρθρο 2
            
         
         
            
               Διορθώσεις στον κανονισμό (ΕΕ) αριθ. 167/2013
            
            
               Ο κανονισμός (ΕΕ) αριθ. 167/2013 διορθώνεται ως εξής:
            
            
               1)
                     η αιτιολογική σκέψη 28 διορθώνεται ως εξής:
            
            
               α) η δεύτερη περίπτωση απαλείφεται·
            
            
               β) παρεμβάλλεται η ακόλουθη περίπτωση μετά την περίπτωση που αφορά την οδηγία 2000/25/ΕΚ του Ευρωπαϊκού Κοινοβουλίου και του Συμβουλίου:
            
            
               « —Οδηγία 2008/2/ΕΚ του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με το οπτικό πεδίο και τους υαλοκαθαριστήρες των γεωργικών ή δασικών ελκυστήρων με τροχούς(*),
            
            
               ___________________________________________________________________
            
            
               (*) ΕΕ L 24 της 29.1.2008, σ. 30.»·
            
            
            
               2)
                     στο άρθρο 2 παράγραφος 2, η φράση «εναλλάξιμα μηχανήματα» αντικαθίσταται από τη φράση «εναλλάξιμος ρυμουλκούμενος εξοπλισμός»·
            
            
               3)
                     στο άρθρο 12 παράγραφος 3, η φράση «πιστοποιητικού συμμόρφωσης» αντικαθίσταται από τη φράση «πιστοποιητικού έγκρισης τύπου»·
            
            
               4)
                     στο άρθρο 25 παράγραφος 1, το στοιχείο β) αντικαθίσταται από το ακόλουθο κείμενο:
            
            
               «β) το δελτίο αποτελεσμάτων δοκιμών·»·
            
            
               5)
                     στο άρθρο 76 η παράγραφος 1 διορθώνεται ως εξής:
            
            
               α) διαγράφεται η φράση «74/347/ΕΟΚ»· 
            
            
               β) η φράση «2008/2/ΕΚ,» παρεμβάλλεται μετά τη φράση «2000/25/ΕΚ,».
            
            
            
               Άρθρο 3
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Οδηγία 2003/37/ΕΚ του Ευρωπαϊκού Κοινοβουλίου και του Συμβουλίου, της 26ης Μαΐου 2003, σχετικά με την έγκριση τύπου γεωργικών ή δασικών ελκυστήρων, των ρυμουλκουμένων και των εναλλάξιμων ρυμουλκούμενων μηχανημάτων τους, καθώς και των συστημάτων, κατασκευαστικών στοιχείων και χωριστών τεχνικών ενοτήτων των οχημάτων αυτών και για την κατάργηση της οδηγίας 74/150/ΕΟΚ (ΕΕ L 171 της 9.7.2003, σ. 1).
               
               
                  
                     (2)
                  
                        Κανονισμός (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013, για την έγκριση και την εποπτεία της αγοράς γεωργικών και δασικών οχημάτων (ΕΕ L 60 της 2.3.2013, σ. 1).
               
               
                  
                     (3)
                  
                        Κανονισμός (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013, για την έγκριση και την εποπτεία της αγοράς γεωργικών και δασικών οχημάτων (ΕΕ L 60 της 2.3.2013, σ. 1).
               
               
                  
                     (4)
                  
                        Οδηγία 74/347/ΕΟΚ του Συμβουλίου της 25ης Ιουνίου 1974 περί προσεγγίσεως των νομοθεσιών των κρατών μελών των αναφερομένων στο οπτικό πεδίο και στους υαλοκαθαριστήρες των γεωργικών ή δασικών ελκυστήρων με τροχούς (ΕΕ L 191 της 15.7.1974, σ. 5).
               
               
                  
                     (5)
                  
                        Οδηγία 2008/2/ΕΚ του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με το οπτικό πεδίο και τους υαλοκαθαριστήρες των γεωργικών ή δασικών ελκυστήρων με τροχούς (Κωδικοποιημένη έκδοση) (ΕΕ L 24 της 29.1.2008, σ. 30).